*Tämä artikkeli käsittelee Kanadan hallintoaluetta. Etunimestä kertoo artikkeli Alberta (nimi).*

**Alberta** on yksi Kanadan provinsseista. Vuonna 2016 Albertassa oli 4 067 175 asukasta. Provinssin pääkaupunki on Edmonton ja suurin kaupunki Calgary. Muita tärkeitä kaupunkeja ovat muun muassa Red Deer, Banff ja Lethbridge.

Albertan alue nimettiin vuonna 1882 kuningatar Viktorian neljännen tyttären, prinsessa Louise Caroline Albertan mukaan. Hänen puolisonsa John Campbell Argyll toimi tuolloin Kanadan kenraalikuvernöörinä. Provinssiksi Alberta korotettiin vuonna 1905.

Alberta on kuuluisa siitä, että on Kanadan ainoa rotista vapaa provinssi. Rottia löydettiin ensimmäistä kertaa vuonna 1950 läheltä Saskatchewanin rajaa, minkä johdosta viranomaiset aloittivat määrätietoisen tuhoamiskampanjan, ja esim. vuonna 2021 provinssin alueella vahvistettiin yhteensä 31 rottahavaintoa. Myös rottien pitäminen lemmikkinä on lailla kielletty.

Maantiede
---------

Alberta sijaitsee Länsi-Kanadassa. Sen naapureita ovat Brittiläinen Kolumbia lännessä, Luoteisterritoriot pohjoisessa ja Saskatchewan idässä. Etelässä rajanaapuri on Yhdysvaltain osavaltio Montana.

Provinssin länsiraja kulkee Kalliovuorilla. Albertan puolella sijaitsee muun muassa Kanadan Kalliovuorten korkein huippu, lähes neljä kilometriä korkea Mount Robson. Suurin osa vuorialueesta on kansallispuistoa, jossa karhut, peurat ja muut eläimet vaeltelevat vapaina ja yleisinä jopa kaupunkien (mm. turistikeskus Banff) keskustoissa. Vuorilla sijaitsee myös useita laskettelukeskuksia.

Provinssin itäisemmät osat ovat viljavaa tasankoa, Saskatchewanin rajalla preeriaa. Lukuisat joet virtaavat alas vuorilta provinssin läpi.

Suuren provinssin (etelä–pohjoissuuntaan 1 200 km, itä–länsisuuntaan 600 km) sisällä on myös ilmastonvaihtelua. Korkeuserot lisäävät vaihtelua. Eteläinen Alberta on kesäisin melko kuumaa ja kuivaa seutua. Provinssin länsiosia suojaavat talvella vuorilta tulevat chinook-tuulet, mutta itäosat ovat talvisin erittäin kylmiä (n. −35 astetta) ja kesäisin kuumia (n. +35 astetta). Etelä- ja Keski-Alberta ovat Kanadan todennäköisintä pyörremyrskyseutua.

Historia
--------

Alberta oli osa Luoteisterritorioita 1. syyskuuta 1905 saakka, jolloin se ja Saskatchewanin provinssi perustettiin. Albertan ensimmäiseksi pääministeriksi tuli liberaalien Alexander C. Rutherford.

Albertaa hallitsi vuodet 1935–1971 peräkkäin kolme Social Credit -puolueen pääministeriä, jotka olivat William Aberhart (1935–1943), Ernest Manning (1943–1968) ja Harry Strom (1968–1971).

Hallinto
--------

Alberta on provinssi, mikä tarkoittaa että sillä on laaja itsehallinto. Provinsseilla on oma verotus ja lainsäädäntö, sillä ne itse huolehtivat muun muassa järjestyksestä, paikallisesta infrastruktuurista, luonnonvarojen käytöstä, koulutuksesta ja terveydenhuollosta. Provinsseilla on omat perustuslait, jotka eivät kuitenkaan saa olla ristiriidassa liittovaltion perustuslain kanssa. Sama pätee muuta lainsäädäntöä.

Kuninkaan edustaja ja provinssin päämies on varakuvernööri, jonka nimeään viideksi vuodeksi kerrallaan Kanadan kenraalikuvernööri konsultoituaan Kanadan pääministeriä. Albertalla on kuusi edustajaa maan parlamentin senaatissa ja 34 edustajaa edustajainhuoneessa.

Albertan yksikamarinen parlamentti pitää provinssin lainsäädäntävaltaa. Parlamentin 87 jäsentä valitaan suorilla vaaleilla neljän–viiden vuoden välein. Vaalit voittaneen puolueen johtajasta tulee Albertan pääministeri, ja hän valitsee hallituksen jäsenet. Varakuvernöörin tehtävänä on allekirjoittaa provinssin lait ja muut viralliset asiakirjat, sekä edustaa provinssia.

Tuomivalta on jaettu Albertan kolmelle tuomioistuimelle, jotka ovat provinssin tuomioistuin (*Provincial Court*), kruununoikeus (*Court of Queen's Bench*) ja vetoomustuomioistuin (*Court of Appeal*). Näiden yläpuolella on liittovaltion korkein oikeus.

Alberta on jaettu kuntiin, joita on 356. Kunnat vastaavat paikallishallinnosta ja tietyistä palveluista. Kunnat jaetaan kaupunki-, maalais- ja erikoiskuntiin.

Väestö
------

Albertan provinssissa asuu 370 000 ukrainalaistaustaista ihmistä.

Talous
------

Albertan öljyvarat on huomattavat. Niistä merkittävimmäksi nousemassa olevan Athabascan öljyhiekan arvioidaan sisältävän yli kolmanneksen maailman öljystä ja olevan siten maailman suurin yksittäinen öljyesiintymä. Provinssissa toimii kaksi Pohjois-Amerikan suurinta öljynjalostuslaitosta.

Toinen provinssin tärkeistä tulonlähteistä on maatalous, erityisesti lihakarja. Lihaa viedään myös ulkomaiden markkinoille. Alueella kasvatetaan myös biisoneita.

Provinssin pohjoisosissa on paljon metsää ja siten metsäteollisuutta. Lisäksi provinssissa on korkean teknologian tuotantoa, erityisesti nestekidenäyttöjä tuotetaan paljon, sillä ne myös keksittiin Albertassa.*lähde?*

Turisteja Albertaan houkuttelevat Kalliovuoret ja niiden ympäristössä olevat kansallispuistot. Albertassa on myös hiihtokeskuksia sekä vuorikiipeily- ja vaellusmahdollisuuksia.

Vuoriston lisäksi turistikohteita ovat provinssin kaksi suurta kaupunkia, Calgary ja Edmonton, molempien lähistöllä on kansainvälinen lentoasema.

* Albertan karttaAlbertan kartta
* Banffin kansallispuistoBanffin kansallispuisto
* CalgaryCalgary
* Kalliovuoret syksylläKalliovuoret syksyllä

Lähteet
-------

* Rennie, Bradford J.: *Alberta Premiers of the Twentieth Century*. University of Regina Press, 2004. Teoksen verkkoversio. (englanniksi)

### Viitteet

1. 1 2
2. ↑  Population and dwelling counts, for Canada, provinces and territories, 2016 and 2011 censuses *Statistics Canada*.  8.2.2017. Viitattu 26.7.2018.
3. ↑  Harris, Carolyn: Princess Louise *The Canadian Encyclopedia*.  17.10.2016. Viitattu 28.9.2020. (englanniksi)
4. ↑  History of rat control in Alberta *Government of Alberta*.  2023. Viitattu 14.2.2023. (englanniksi)
5. ↑  Hitchhiking rats don't pose a risk to Alberta's famous rat-free status. Here's why *CBC/Radio-Canada*.  13.3.2022. Viitattu 14.2.2023. (englanniksi)
6. ↑  Rennie (toim.) 2004, s. 7
7. ↑  Rennie (toim.) 2004, s. x
8. ↑  Powers of the National and Provincial Governments Parliament of Canada.  Arkistoitu 30.10.2014. Viitattu 20.10.2014. (englanniksi)
9. 1 2  Roles Office of the Lieutenant Governor.  Arkistoitu 25.9.2014. Viitattu 20.10.2014. (englanniksi)
10. ↑  House of Commons Seat Allocation by Province *Elections Canada*. Viitattu 26.7.2018.
11. ↑  How it works Government of Alberta.  Arkistoitu 25.9.2014. Viitattu 20.10.2014. (englanniksi)
12. ↑  Alberta Courts Alberta Courts. Viitattu 20.10.2014. (englanniksi)
13. ↑  List of municipalities - Alberta Canada Revenue Agency. Viitattu 20.10.2014. (englanniksi)
14. ↑  Types of Municipalities in Alberta Government of Alberta.  Arkistoitu 4.12.2010. Viitattu 20.10.2014. (englanniksi)
15. ↑  Ville Touru, Toronto: Aleksandr Ovetshkinille buuattiin ja hymni laulettiin ukrainaksi – sitten Mikko Koskinen näytti venäläiselle kaapin paikan *Ilta-Sanomat*.  10.3.2022. Viitattu 20.4.2022.
16. ↑  Oil and Gas  2020. Invest Alberta. Viitattu 14.3.2020. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Alberta**.
* Albertan hallitus

KanadaKanadan provinssit ja territoriot

|  |  |
| --- | --- |
| Provinssit | 
* Alberta
* Brittiläinen Kolumbia
* Manitoba
* New Brunswick
* Newfoundland ja Labrador
* Nova Scotia
* Ontario
* Prinssi Edwardin saari
* Quebec
* Saskatchewan

 |
| Territoriot | 
* Luoteisterritoriot
* Nunavut
* Yukon

 |


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Espanja
* Ranska
	+ 2
* BnF data
	+ 2
* Katalonia
* Saksa
* Israel
* Yhdysvallat
* Ruotsi
* Japani
* Tšekki
* Kroatia

 |
|  |
| Maantieteelliset | 
* MusicBrainz area

 |
|  |
| Tieteilijät | 
* CiNii

 |
|  |
| Muut | 
* Encyclopedia of Modern Ukraine
* Internet Encyclopedia of Ukraine
* NARA
* IdRef
	+ 2

 |

 |